Diari Oficial de la Generalitat Valenciana


Sumari del DOGV 8482, del 08-02-2019 (2019/852)

RESOLUCIÓ de 29 de gener de 2019, del director general de Relacions amb les Corts, per la qual es publica el Conveni marc entre la Generalitat i l'Agència Estatal de Meteorologia (AEMET) en matèria de meteorologia i climatologia.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8482

Data del DOGV
:   08-02-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/852


Data del document
:   29-01-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 29 de gener de 2019, del director general de Relacions amb les Corts, per la qual es publica el Conveni marc entre la Generalitat i l'Agència Estatal de Meteorologia (AEMET) en matèria de meteorologia i climatologia. [2019/852]  
La Generalitat i l'Agència Estatal de Meteorologia (AEMET) han subscrit, prèvia tramitació reglamentària, el dia 11 de desembre de 2018, un conveni marc en matèria de meteorologia i climatologia, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 29 de gener de 2019 i número 88/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 29 de gener de 2019.- El director general de Relacions amb les Corts: Antonio Torres Salvador.  
  
  
Conveni marc entre la Generalitat i l'Agència Estatal de Meteorologia (AEMET) en matèria de meteorologia i climatologia.  
València, 11 de desembre de 2018  
Madrid, 11 de desembre de 2018  
  
Reunits  
D'una part, la Generalitat, representada pel president de la Generalitat, Ximo Puig i Ferrer, en virtut del que s'estableix en l'article 17.f, de la Llei 5/1983, del Consell, i de l'autorització conferida per a la signatura del present conveni per Acord del Consell de 6 de novembre de 2018.  
  
I d'una altra part, l'Agència Estatal de Meteorologia (d'ara endavant, AEMET), representada per Miguel Ángel López González, president d'AEMET, nomenat per Reial decret 545/2013, de 12 de juliol, fent ús de les facultats que li confereix l'article 11.2.a del Reial decret 186/2008, de 8 de febrer, pel qual s'aprova el seu Estatut, que l'habilita per a subscriure convenis.  
Intervenen els mencionats en la representació i amb les facultats que els seus respectius càrrecs els confereixen, es reconeixen recíprocament capacitat i legitimació per a atorgar i signar el present conveni marc i a tal fi,  
  
Exposen  
Primer. Que l'article 49.1.15a de l'Estatut d'Autonomia de la Comunitat Valenciana, aprovat per Llei orgànica 5/1982, d'1 de juliol, estableix que la Generalitat té competència exclusiva en matèria del servei meteorològic de la Comunitat Valenciana.  
Segon. Que així mateix l'article 59 del referit Estatut d'Autonomia, preveu que la Generalitat, a través del Consell, podrà subscriure convenis de col·laboració per a la gestió i prestació de serveis corresponents a matèries de la seua exclusiva competència, tant amb l'Estat com amb altres comunitats autònomes, aquests acords han de ser aprovats per les Corts Valencianes i comunicats a les Corts Generals, i entraran en vigor als trenta dies de la publicació.  
Tercer. Que AEMET creada pel Reial decret 186/2008, de 8 de febrer (BOE 14.02.2008), és l'organisme públic estatal al qual correspon l'execució i gestió de les competències sobre el servei meteorològic atribuïdes en exclusiva a l'Estat de conformitat amb el que es disposa en l'article 149.1.20a de la Constitució Espanyola.  
Quart. Que per a l'exercici de les competències que li atribueix la normativa vigent, l'Estat a través d'AEMET, disposa d'infraestructura integrada d'àmbit nacional de la qual forma part la Delegació Territorial d'AEMET a la Comunitat Valenciana.  
Cinqué. Que el Reial decret 186/2008, de 8 de febrer, pel qual s'aprova l'Estatut de l'Agència Estatal de Meteorologia, estableix en l'article 4t que l'Agència podrà col·laborar amb les comunitats autònomes, a través de convenis en matèries específiques en l'àmbit de les seues respectives competències.  
Sisé. Que és d'interés general per als ciutadans la coordinació d'activitats d'AEMET i la Generalitat per a aconseguir una optimització coherent dels seus respectius recursos, així com per al desenvolupament de les activitats meteorològiques i climatològiques que contribuïsquen a millorar el coneixement del clima i dels fenòmens meteorològics característics de la Comunitat i de la seua afecció sobre les persones, els béns i el medi ambient, especialment les relatives a l'observació, predicció, incendis forestals, episodis d'inundacions i nevades, qualitat de l'aire, investigació, formació científica i tècnica del seu personal i divulgació en temes meteorològics i climatològics.  
Seté. Que per a aconseguir la màxima qualitat i eficiència en la prestació de serveis meteorològics i climatològics als ciutadans de la Comunitat, evitant duplicitats, ambdues parts consideren convenient establir un Conveni marc que formalitze la cooperació entre les dues administracions, de manera que es millore l'eficàcia de les seues actuacions dins de les seues respectives competències.  
En conseqüència i reconeixent-se ambdues parts, en la representació que tenen, la capacitat suficient per a formalitzar aquest Conveni marc, acorden subscriure el present conveni, de conformitat amb les següents  
  
  
Clàusules  
  
Primera. Objecte  
El present conveni té per finalitat establir les actuacions conjuntes, a desenvolupar entre la Generalitat i AEMET a la Comunitat Valenciana, en l'exercici de les seues respectives competències, per a la gestió, coordinació, optimització i prestació dels diferents serveis meteorològics i climatològics, de cara a aconseguir una major qualitat i eficiència d'aquests.  
  
Segona. Àmbit d'aplicació i matèries objecte de col·laboració  
En aquest Conveni marc s'estableix l'abast i els procediments per a la coordinació d'actuacions entre l'Administració de l'Estat, a través d'AEMET i l'Administració de la Comunitat Valenciana, en les següents matèries d'interés comú:  
a) Observació: intercanvi de dades d'estacions procedents de les xarxes d'observació meteorològica i climatològica de la Comunitat Valenciana i d'AEMET, així com les actuacions coordinades en la planificació de la distribució d'aquestes xarxes a la regió.  
b) Climatologia: realització d'estudis climatològics d'interés per a ambdues parts.  
c) Predicció: subministrament de prediccions meteorològiques específiques d'interés per a la regió, així com la col·laboració en l'intercanvi d'informació sobre la predicció meteorològica operativa. Es destaquen per la seua especial importància les prediccions relatives a la protecció ciutadana, així com a les situacions d'emergència amb perill per als béns i persones en l'àmbit autonòmic.  
d) Qualitat de l'aire i contaminació atmosfèrica: subministrament de la informació necessària per a descriure la qualitat de l'aire, així com de les prediccions de dispersió de contaminants en els nuclis industrials i zones limítrofes.  
e) Meteorologia i salut: col·laboració en la realització d'estudis i investigacions sobre les relacions entre la meteorologia i la salut en l'àmbit competencial autonòmic.  
f) Canvi climàtic: prestació d'assessorament científic sobre assumptes relacionats amb la variabilitat i el canvi climàtic en suport a les polítiques mediambientals autonòmiques.  
g) Formació i investigació: participació en programes conjunts de formació tècnica i en projectes d'investigació, d'utilitat per a ambdues parts.  
h) Divulgació i cultura meteorològica: col·laboració en publicacions i accions divulgatives d'interés comú i conduents a la millora de la cultura meteorològica i climatològica a la Comunitat.   
i) Instal·lacions: col·laboració per a facilitar la ubicació, en els emplaçaments de la seua respectiva titularitat, dels equips tècnics i de les infraestructures necessaris per a les activitats d'ambdues parts, sempre que no hi haja impediments tècnics que alteren el funcionament de les instal·lacions pròpies.   
j) Altres matèries: atenció d'aquelles altres matèries que siguen d'interés mutu, dins de les disponibilitats de les parts i de les activitats que constitueixen les seues finalitats.  
Les accions específiques que es desenvolupen en el marc d'aquesta col·laboració, així com les obligacions que comporta per a cadascuna de les parts, seran detallades en convenis específics addicionals que podran establir-se entre AEMET i les conselleries o el sector públic de l'Administració autonòmica competents, i que hauran de referir-se necessàriament a aquest Conveni marc.  
  
Tercera. Obligacions de les parts  
A continuació es recullen les accions genèriques de la col·laboració en cadascuna de les matèries abans exposades. Les accions específiques que es desenvolupen en el marc d'aquesta col·laboració seran detallades en convenis específics addicionals que podran establir-se entre AEMET i els diferents organismes de la Generalitat. Aquests convenis específics hauran de referir-se a aquest Conveni marc i hauran d'incloure-hi, almenys: objectius del conveni, metodologia, resultats esperats, terminis i compromisos de finançament o recursos humans i materials compromesos per AEMET i la Generalitat. L'execució d'aquests convenis específics podrà incloure la col·laboració de tercers de comú acord entre AEMET i la Generalitat per a la qual cosa s'elaboraran convenis ad hoc entre les parts implicades:  
a) Observació. AEMET i la Generalitat intercanviaran la informació relativa a la topologia actual de les xarxes d'observació i als plans previstos per al seu desenvolupament. Ambdues institucions hauran d'estudiar actuacions coordinades que conduïsquen a xarxes d'observació meteorològiques que es complementen i amb sistemes compatibles. AEMET incorporarà les dades procedents de les estacions de la Generalitat al Banc Nacional de Dades Meteorològiques que ella gestiona, després dels oportuns controls de qualitat, i facilitarà a la Generalitat l'accés a les dades d'àmbit regional continguts en aquest Banc de Dades tot això sense perjudici que la Generalitat puga mantindre el seu propi Banc de Dades en els quals s'inclouran les dades d'àmbit regional. Així mateix, ambdues institucions es comprometen a proporcionar-se mútuament, en temps real, les dades de sistemes d'observació automàtics disponibles.  
b) Predicció. AEMET i la Generalitat es comprometen a treballar en el desenvolupament de nous productes específics que milloren els serveis meteorològics que s'ofereixen per als diferents àmbits d'activitat a la Comunitat. Quan siguen necessàries per a les activitats de les diferents conselleries de la Generalitat prediccions meteorològiques per a diferents sectors, AEMET es compromet a estudiar el seu subministrament pels mitjans que es determinen, així com a mantindre informada la Generalitat dels nous productes de predicció que s'elaboren i puguen ser d'utilitat. Així mateix, la Generalitat es compromet a fer partícip l'Agència en les activitats que emprenga en l'àmbit de la predicció meteorològica.  
c) Participació en programes de formació i projectes d'investigació. AEMET i la Generalitat fomentaran la realització de projectes d'I+D en matèries d'interés comú amb participació de personal d'ambdues institucions, així com la participació del seu personal respectiu en aquells cursos de formació especialitzada que organitzen qualsevol de les dues institucions i consideren d'interés.  
d) Col·laboració en divulgació i cultura meteorològica i climatològica. AEMET i la Generalitat fomentaran la divulgació de la cultura meteorològica i climàtica a la Comunitat Valenciana, a través de notícies i notes de premsa, articles i llibres de contingut meteorològic i climàtic. També es fomentaran les xarrades i activitats formatives en col·legis i instituts, conduents a millorar la cultura científica en l'àmbit de la meteorologia i climatologia en les primeres etapes formatives. Així mateix, es potenciarà la col·laboració amb la universitat, mitjançant la participació en cursos d'estudis oficials o propis, cursos d'estiu o altres activitats formatives.  
  
Quarta. Comissió de seguiment  
Es constitueix una comissió mixta de seguiment de caràcter paritari, amb presidència alternativa entre ambdues administracions i de periodicitat anual, per al seguiment de l'aplicació del conveni. La Secretaria de la comissió serà assumida per l'administració a què cada any corresponga assumir la presidència.  
Aquesta comissió mixta estarà composta per tres representants de la Generalitat, dos representants d'AEMET, així com per un representant de la Delegació del Govern a la comunitat autònoma, designats en cada cas per la institució respectiva.  
En la designació dels representants de la Generalitat es procurarà la presència equilibrada de dones i homes, en aplicació del que es preveu en el II Pla d'igualtat de dones i homes de l'Administració de la Generalitat, aprovat mitjançant Acord del Consell, de 10 de març de 2017.  
  
Aquesta comissió mixta haurà de constituir-se en el termini d'un mes a partir de l'entrada en vigor d'aquest conveni i tindrà, sense perjudici d'uns altres que li puguen ser encomanats, les comeses següents:  
a) Analitzar les necessitats i prioritats dels serveis meteorològics, climatològics i mediambientals que es requereixen en l'àmbit de la Comunitat i proposar les accions oportunes.  
b) Determinar les accions necessàries per a materialitzar l'intercanvi entre les dues institucions de les dades i informacions especificades en el present conveni. Analitzar les necessitats i prioritats de productes meteorològics que es requereixen en l'àmbit de la Comunitat Valenciana i prioritzar les accions oportunes.  
c) Analitzar la participació d'altres organismes i proposar les condicions de la seua col·laboració.  
d) Resoldre els problemes d'interpretació i aplicació que es puguen plantejar en el compliment del present conveni.  
e) Realitzar el seguiment del compliment del present conveni i redactar un informe anual.  
f) Adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, així com informar les parts dels retards i incidències que es puguen presentar durant l'execució del conveni.  
g) Impulsar la implantació i el desenvolupament de la xarxa d'infraestructures meteorològiques a la Comunitat Valenciana de forma harmònica i coordinada entre les dues institucions.  
h) Impulsar, formular i proposar el contingut dels diferents convenis específics que es consideren necessaris per al desenvolupament d'aquest Conveni marc.  
i) En cas de resolució del conveni proposarà la manera de finalitzar les actuacions en curs, així com determinar les possibles responsabilitats i proposar, si escau, les indemnitzacions que pertoquen.  
  
La comissió esmentada es reunirà almenys una vegada a l'any i podrà ser assistida pel personal tècnic que es considere necessari. També es reunirà amb caràcter extraordinari quan així ho sol·licite qualsevol de les parts.  
El funcionament de la comissió s'acomodarà a les normes que s'acorden en el seu si i supletòriament al que es disposa en la secció 3a «Òrgans col·legiats de les diferents administracions públiques» del capítol II del títol preliminar de la Llei 40/2015, d'1 d'octubre, de règim jurídic del sector públic.  
  
Les actes, els acords o els informes que, si escau, s'emeten en el desenvolupament i execució de les funcions de la comissió, es remetran a l'Agència Valenciana de Seguretat i Resposta a les Emergències i a l'òrgan que designe la Presidència de l'AEMET.  
  
Cinquena. Finançament  
Els serveis meteorològics, climatològics i mediambientals amb consideració d'essencials que ambdues parts es faciliten mútuament com a conseqüència del present conveni marc contribueixen al desenvolupament de les activitats pròpies d'ambdues institucions. En conseqüència, són serveis que per la seua naturalesa quedaran exclosos de contraprestació econòmica, per la qual cosa no es preveu l'existència de despeses específiques addicionals a les del seu funcionament ordinari.  
L'aplicació i execució d'aquest conveni, incloent-se a aquest efecte tots els actes jurídics que pogueren dictar-se en la seua execució i desplegament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Sisena. Criteris per a evitar duplicitats futures d'infraestructures  
La posada en marxa o la instal·lació de noves estacions o altres infraestructures per part de qualsevol de les dues administracions es realitzarà evitant la generació de duplicitats, conforme als criteris que siguen acordats en el marc de la comissió mixta de seguiment.  
  
  
Setena. Naturalesa i jurisdicció  
El present conveni té naturalesa administrativa i es regeix pel que es disposa en el capítol VI del títol preliminar de la Llei 40/2015, d'1 d'octubre, de règim jurídic del sector públic.  
Les controvèrsies que puguen plantejar-se sobre la seua interpretació i execució, i que no hagen pogut ser resoltes per la comissió de seguiment prevista en aquest, hauran de ser resoltes per la jurisdicció contenciosa administrativa, d'acord amb la Llei 29/1988, de 13 de juliol, reguladora d'aquest ordre jurisdiccional.  
  
Huitena. Tractament de la informació  
Qualsevol tipus d'informació, inclosa la meteorològica, intercanviada per AEMET i la Comunitat Valenciana, en virtut d'aquest Conveni marc, no podrà ser facilitada a tercers sense la deguda autorització de l'organisme que la proporciona, en tot cas, se citarà la font d'aquesta, i sempre d'acord amb la Llei orgànica 15/1999, de 13 de desembre, de protecció de dades de caràcter personal i normativa de desplegament.  
  
Respecte a les dades i productes que facilite AEMET, tant si procedeixen d'altres serveis meteorològics estrangers, d'organismes meteorològics internacionals o de la mateixa Agència, hauran de complir-se les condicions d'accés, ús i subministrament a tercers dels propietaris corresponents. De manera equivalent les dades i productes que facilite la Comunitat i provinguen de tercers, estaran subjectes a les condicions d'accés, ús i subministrament dels propietaris corresponents.  
  
En tot cas, tant la cessió a tercers com la difusió de la informació propietat d'AEMET hauran de subministrar-se conforme a la Llei 8/1989, de 13 d'abril, de taxes i preus públics, i la Resolució de 30 de desembre de 2015, de l'Agència Estatal de Meteorologia, per la qual s'estableixen els preus públics que han de regir la prestació de serveis meteorològics i climatològics. Quant a la informació propietat de la Comunitat Valenciana facilitada a tercers o difosa, quedarà subjecta a la normativa autonòmica  
  
Novena. Publicació i vigència  
El present conveni haurà d'inscriure's en el Registre Electrònic Estatal d'Òrgans i Instruments de Cooperació i en el Registre de Convenis de la Generalitat i entrarà en vigor trenta dies després comptats des de la data de l'última de les publicacions del text del conveni que han de produir-se tant en el Boletín Oficial del Estado com en el Diari Oficial de la Generalitat Valenciana.  
Aquest conveni tindrà una vigència de quatre anys. En qualsevol moment abans de la finalització del termini previst, els signants podran acordar unànimement i subscriure mitjançant addenda la seua pròrroga per un període de fins a quatre anys addicionals o la seua extinció; aquesta pròrroga haurà de ser comunicada al Registre Electrònic Estatal d'Òrgans i Instruments de Cooperació i al Registre de Convenis de la Generalitat i haurà de publicar-se en el Boletín Oficial del Estado i en el Diari Oficial de la Generalitat Valenciana.  
  
Deu. Modificació, extinció i resolució  
El conveni podrà ser modificat per mutu acord de les parts. S'extingirà pel compliment de les actuacions que constitueixen el seu objecte, o per incórrer en causa de resolució. Seran causes de resolució:  
  
a) El transcurs del termini de vigència sense haver-se'n acordat la pròrroga.  
b) L'acord unànime de les parts.  
c) L'incompliment de les obligacions i compromisos assumits per part d'algun dels signants. En aquest cas, qualsevol de les parts podrà notificar a la part incomplidora un requeriment perquè complisca en un determinat termini les obligacions o compromisos que es consideren incomplits. Si transcorregut el termini indicat en el requeriment persisteix l'incompliment, la part que el va dirigir notificarà a les parts signatàries la concurrència de la causa de resolució i s'entendrà resolt el conveni. La resolució del conveni per aquesta causa podrà comportar la indemnització dels perjudicis causats si així s'haguera previst.  
  
d) Per decisió judicial declaratòria de la nul·litat del conveni.  
e) Per qualsevol altra causa diferent de les anteriors prevista en el conveni o en altres lleis.  
En cas de modificació o d'extinció per raó diferent de la conclusió del seu termini d'execució, la comissió mixta establirà la forma d'acabar les actuacions en curs d'execució previstes en cadascun dels convenis específics establits entre AEMET i les conselleries o el sector públic de la Generalitat.  
I en prova de conformitat, els representants de les parts signen per triplicat el present conveni marc a un sol efecte, i en tots els seus fulls; cadascuna de les parts queda en possessió d'un exemplar, en el lloc i data indicats.  
  
El president de la Generalitat: Ximo Puig i Ferrer.  
  
El president de l'Agència Estatal de Meteorologia: Miguel Ángel López González.